钦定古今图书集成/明伦汇编/人事典/第104卷 > 《在京思故园见乡人问》王绩
## 钦定古今图书集成/明伦汇编/人事典/第104卷 > 《在京思故园见乡人问》王绩

旅泊多年岁，老去不知回。忽逢门前客，道发故乡来。
敛眉俱握手，破涕共衔杯。殷勤访朋旧，屈曲问童孩。
衰宗多弟侄，若个赏池台。旧园今在否，新树也应栽。
柳行疏密布，茅斋宽窄裁。经移何处竹，别种几株梅。
渠当无绝水，石计总生苔。院果谁先熟，松花那后开。
羁心祇欲问，为报不须猜。行当驱下泽，去剪故园莱。